贈雷巖趙相士
作者：俞德鄰
朝代：宋

paragraphs: 雷填填，雨冥冥，千巖萬壑白晝暝。
真人宴坐神不驚，一瞬百怪無留形。
風休電止天宇浄，頂笠挑包談性命。
龍鉛虎汞世莫知，更說榮枯動人聽。
壺子久不作，季咸亦已矣。
杜德衡氣無二機，弟靡波流寧底止。
矧伊浮世上，旋轉如飛蓬。
死生夢蝶成蝶夢，禍福得馬失馬翁。
羊裘垂釣或諫議，不龜手藥忽取封。
相形相不盡，相心心莫窮。
雷巖雷巖，不如歸卧巖之下，吾亦柴桑稅吾駕。
明月投人戒暗投，美玉匵藏須待賈。